คําสั่งกระทรวงการคลังที่ 709/2554เรื่อง เพิกถอนใบอนุญาตประกอบธุรกิจประกันวินาศภัย--------------------------------------------------------- เนื่องด้วยบริษัท ลิเบอร์ตี้ประกันภัย จํากัด ดํารงเงินกองทุนไม่ครบถ้วนตามที่กฎหมายกําหนดตามความในมาตรา 27 แห่งพระราชบัญญัติประกันวินาศภัย พ.ศ. 2535 วันที่ 3 พฤศจิกายน 2552 นายทะเบียนจึงอาศัยอํานาจตามความในมาตรา 27/5 แห่งพระราชบัญญัติประกันวินาศภัย พ.ศ. 2535 ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ 2) พ.ศ. 2551 สั่งให้บริษัท ลิเบอร์ตี้ประกันภัย จํากัด ส่งโครงการเพื่อแก้ไขฐานะเงินกองทุนให้มีเงินกองทุนครบถ้วนตามที่กฎหมายกําหนด ซึ่งบริษัท ลิเบอร์ตี้ประกันภัย จํากัด ได้ส่งโครงการเพื่อแก้ไขเงินกองทุน โดยแจ้งว่า จะดําเนินการแก้ไขฐานะการเงินให้มีเงินกองทุนครบถ้วนตามที่กฎหมายกําหนดภายในวันที่ 28 กุมภาพันธ์ 2553 แต่บริษัทไม่สามารถแก้ไขฐานะการเงินได้ภายในระยะเวลาที่กําหนด บริษัทมีฐานะหรือการดําเนินการอยู่ในลักษณะอันอาจเป็นเหตุให้เกิดความเสียหายแก่ผู้เอาประกันภัยหรือประชาชน นายทะเบียนด้วยความเห็นชอบของคณะกรรมการกํากับและส่งเสริมการประกอบธุรกิจประกันภัย สั่งเมื่อวันที่ 25 กุมภาพันธ์ 2553 และวันที่ 31 มีนาคม 2553 ให้บริษัทแก้ไขฐานะหรือการดําเนินการเพื่อให้มีเงินกองทุนครบถ้วนตามที่กฎหมายภายในวันที่ 9 เมษายน 2553 และวันที่ 29 เมษายน 2553 ตามลําดับ แต่บริษัท ลิเบอร์ตี้ประกันภัย จํากัด ไม่สามารถแก้ไขฐานะหรือการดําเนินการได้ภายในระยะเวลาที่กําหนด นอกจากนั้นบริษัทยังฝ่าฝืนกฎหมายหลายประการ เช่น รับประกันวินาศภัยในระหว่างการห้ามขยายธุรกิจ จัดสรรทรัพย์สินตามประเภทที่กําหนดไม่เพียงพอต่อเงินสํารองสําหรับเบี้ยประกันภัยที่ยังไม่ตกเป็นรายได้ของบริษัทและเงินสํารองค่าสินไหมทดแทน และจัดสรรสินทรัพย์ไม่เพียงพอสําหรับหนี้สินและภาระผูกพันตามสัญญาประกันภัยตามประกาศคณะกรรมการกํากับและส่งเสริมการประกอบธุรกิจประกันภัย ที่ออกตามความในมาตรา 23 มาตรา 27/4 แห่งพระราชบัญญัติประกันวินาศภัย พ.ศ. 2535 ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ 2) พ.ศ. 2551 ต่อมานายทะเบียนด้วยความเห็นชอบของคณะกรรมการกํากับและส่งเสริมการประกอบธุรกิจประกันภัย จึงมีคําสั่งตามมาตรา 52 แห่งพระราชบัญญัติประกันวินาศภัย พ.ศ. 2535 ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ 2) พ.ศ. 2551 สั่งให้บริษัท ลิเบอร์ตี้ประกันภัย จํากัด หยุดรับประกันวินาศภัยเป็นการชั่วคราว เมื่อวันที่ 30 เมษายน 2553 ทั้งนี้ เพื่อจํากัดความเสียหายที่อาจจะเกิดแก่ผู้เอาประกันภัยหรือประชาชนมิให้ขยายวงกว้าง รวมทั้งเปิดโอกาสให้บริษัทจัดการแก้ไขฐานะการเงินเพื่อให้มีเงินกองทุนครบถ้วนตามกฎหมาย และแก้ไขปัญหาสภาพคล่อง ซึ่งต่อมาเมื่อบริษัท ลิเบอร์ตี้ประกันภัย จํากัด ได้ประเมินราคาอสังหาริมทรัพย์ซึ่งเป็นทรัพย์สินส่วนใหญ่ของบริษัทด้วยมูลค่ายุติธรรม ซึ่งปรากฏว่าทรัพย์สินของบริษัทมีมูลค่าเพิ่มขึ้นทําให้ฐานะการเงิน ณ วันที่ 30 มิถุนายน 2553 บริษัทมีเงินกองทุนครบถ้วนตามกฎหมายแต่บริษัทยังคงขาดสภาพคล่องจํานวนมาก และไม่สามารถชําระหนี้สินที่มีต่อผู้เอาประกันภัยหรือประชาชน โดยในระหว่างที่บริษัท ลิเบอร์ตี้ประกันภัย จํากัด ถูกสั่งให้หยุดรับประกันวินาศภัยเป็นการชั่วคราว ตั้งแต่วันที่ 30 เมษายน 2553 เป็นต้นมา บริษัทยังคงค้างจ่ายค่าสินไหมทดแทนเป็นจํานวนมาก และประวิงการจ่ายค่าสินไหมทดแทน โดยไม่มีเหตุอันสมควร ซึ่งสํานักงาน คปภ. ได้รับเรื่องร้องเรียนการจ่ายค่าสินไหมทดแทนจากผู้เอาประกันภัยและประชาชนที่ยังไม่ได้รับค่าสินไหมทดแทนเพิ่มขึ้นอย่างต่อเนื่อง ณ วันที่ 30 พฤศจิกายน 2553 จํานวน 921 ราย เป็นเงิน 64.91 ล้านบาท บริษัทฝ่าฝืนบทบัญญัติแห่งพระราชบัญญัติประกันวินาศภัย พ.ศ. 2535 ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ 2) พ.ศ. 2551 และได้ให้โอกาสบริษัทในการดําเนินการแก้ไขปัญหาฐานะการเงินเพื่อชดใช้ค่าสินไหมทดแทนตามสัญญาประกันภัยที่บริษัทรับประกันภัยไว้เป็นระยะเวลานานพอสมควรแล้ว แต่การแก้ไขปัญหาดังกล่าวของบริษัทไม่มีความคืบหน้า บริษัทยังคงมีค่าสินไหมทดแทนค้างจ่ายเป็นจํานวนมากและขาดสภาพคล่องอย่างรุนแรงโดยบริษัทมีค่าสินไหมทดแทนค้างจ่าย จํานวน 232.05 ล้านบาท หากบริษัท ลิเบอร์ตี้ประกันภัย จํากัด ประกอบธุรกิจต่อไปจะทําให้เกิดความเสียหายแก่ผู้เอาประกันภัยหรือประชาชน รัฐมนตรีว่าการกระทรวงการคลังพิจารณาแล้วเห็นว่า บริษัท ลิเบอร์ตี้ประกันภัย จํากัดไม่สามารถดําเนินการชดใช้ค่าสินไหมทดแทนตามสัญญาประกันภัยที่บริษัทรับประกันภัยไว้ได้ ประวิงการชําระค่าสินไหมทดแทน ฝ่าฝืนบทบัญญัติของกฎหมาย หากบริษัท ลิเบอร์ตี้ประกันภัย จํากัดประกอบธุรกิจต่อไปจะทําให้เกิดความเสียหายแก่ผู้เอาประกันภัยหรือประชาชน ดังนั้น อาศัยอํานาจตามความในมาตรา 59 (1) (2) (4) และ (5) แห่งพระราชบัญญัติประกันวินาศภัย พ.ศ. 2535 รัฐมนตรีว่าการกระทรวงการคลัง จึงมีคําสั่งให้เพิกถอนใบอนุญาตประกอบธุรกิจประกันวินาศภัยของบริษัท ลิเบอร์ตี้ประกันภัย จํากัด ทั้งนี้ ตั้งแต่บัดนี้เป็นต้นไป อนึ่ง หากบริษัท ลิเบอร์ตี้ประกันภัย จํากัด ประสงค์จะยื่นคําฟ้อง กรณีการออกคําสั่งดังกล่าวต่อศาลปกครอง ให้ยื่นคําฟ้องภายในเก้าสิบวัน นับแต่วันที่รู้ หรือควรรู้ถึงเหตุแห่งการฟ้องคดีผู้มีอํานาจลงนาม - สั่ง ณ วันที่ 6 มิถุนายน พ.ศ. 2554กรณ์ จาติกวณิชรัฐมนตรีว่าการกระทรวงการคลัง